衛卿弟和詩佳甚復和一首
作者：葛勝仲
朝代：宋

paragraphs: 俗人雪句如翻水，陳言堪弔剡藤紙。
子詩清如扇上讚，使我三歎不能已。
妍姿與雪爭輕明，白戰不道飛瑶瓊。
西神山畔芙蓉水，好招煙艇浮澄瀛。
千巖不必山陰道，何處輕飄看不好。
百觚判斷速呼客，莫待睍消還畀昊。
天儲此景娯閒人，貯瓶潑茗甘流津。
茅簷從此便歸隱，不待人呼祁孔賓。